作者:李棲筠
標題:張公洞
內容:一徑深窈窕，上升翠微中。忽然靈洞前，日月開仙宮。道士十二人，往還馭清風。焚香入深洞，巨石如虛空。夙夜備蘋藻，詔書祠張公。五雲何裴回，玄鶴下蒼穹。我本道門子，願言出塵籠。掃除方寸間，幾與神靈通。宿昔勤夢想，契之在深衷。遲回將不還，章綬系我躬。稽首謝真侶，辭滿歸崆峒。